У Јајцу се задржала до марта 1944, кад је упућена у Далмацију, са задатком да на подручју на којој је деловао Осми далматински корпус политички делује у раду са народом, а првенствено женама. Тамо је са Душком Бркићем и Јаковом Блажевићем учествовала на састанцима и конференцијама — партијских организација, Штабова бригада и дивизија, Народноослободилачких одбора и др. Крајем априла 1944. прешла је у ослобођени Дрвар, где је до немачког десанта 25. маја 1944. радила у редакцији листа "Нова Југославија". У току десанта, налазила се заједно са члановима Врховног штаба и ЦК КПЈ, с којима је потом авионом пребачена из Купрешког поља за Бари, а одатле на острво Вис. Јуна 1944. присуствовала је састанку Јосипа Броза Тита са члановима ПК КПЈ и Главног штаба НОВ и ПО Србије, на коме је одлучено да се група војно-политичких руководилаца НОП пребаци на ослобођену територију јужне Србије и тамо ради на даљем јачању оружне борбе.